ಚೈನದ ಕಸೂತಿ ಕಲೆ

## ಚೀನೀ ಕಸೂತಿ

ಚೀನೀ ಕಸೂತಿ ಪಂಡ ಆಧುನಿಕ ಚೀನಾನ್ ರೂಪಿಸವುನ ಪ್ರದೇಶೊಡು ಇಪ್ಪುನ ಒವ್ವೆ ಒಂಜಿ ಸಂಸ್ಕೃತಿಡ್ದ್ ಸೃಷ್ಟಿ ಆಯಿನ ಕಸೂತಿನ್ ಸೂಚಿಸವುಂಡು. ಉಂದು ಕೆಲವು ಪಿರಾಕ್ದ ಸೂಜಿಡ್ ಮಲ್ಪುನ ಬೇಲೆಲು. ಚೀನೀ ಕಸೂತಿದ ನಾಲ್ ಪ್ರಮುಖ ಪ್ರಾದೇಶಿಕ ಶೈಲಿಲು ಸುಝೌ ಕಸೂತಿ (ಸು ಕ್ಸಿಯು), ಹುನಾನ್ ಕಸೂತಿ (ಕ್ಸಿಯಾಂಗ್ ಕ್ಸಿಯು), ಗುವಾಂಗ್ಡಾಂಗ್ ಕಸೂತಿ (ಯುಯೆ ಕ್ಸಿಯು) ಬೊಕ್ಕ ಸಿಚುವಾನ್ ಕಸೂತಿ (ಶು ಕ್ಸಿಯು). ಅವು ಮಾತ ಚೀನೀ ಅಮೂರ್ತ ಸಾಂಸ್ಕೃತಿಕ ಪರಂಪರೆ ಪಂಡ್ದ್ ನಾಮನಿರ್ದೇಶನ ಆತ್ಂಡ್.
## ಚರಿತ್ರೆ
ನವಶಿಲಾಯುಗೊಡ್ದ್ ಚೀನೀ ಕಸೂತಿಗ್ ಮಸ್ತ್ ಇತಿಹಾಸ ಉಂಡು. ರೇಷ್ಮೆದ ನಾರುದ ಗುಣಮಟ್ಟೊಗು ಕಾರಣವಾದ್, ಹೆಚ್ಚಿನ ಚೀನೀ ಸೂಕ್ಷ್ಮ ಕಸೂತಿಲೆನ್ ರೇಷ್ಮೆಡ್ ಮಲ್ಪುವೆರ್. ಚೀನಾಡ್ 5,000-6,000 ವರ್ಸೊದ ಪಿರವುದ ವಿವಿಧ ನವಶಿಲಾಯುಗದ ಜಾಗೆಲೆಡ್ ರೇಷ್ಮೆ ಉತ್ಪಾದನೆದ ಕೆಲವು ಪ್ರಾಚೀನ ಅವಶೇಷೊಲೆನ್ ತೂವೊಲಿ. ಇತ್ತೆ ಚೀನಾಡ್ ಕಂಡುಬತ್ತಿನ ರೇಷ್ಮೆದ ಕಸೂತಿದ ಸುರುತ ನಿಜವಾದ್ ನಮೂನೆ ಹುಬೇ ಪ್ರಾಂತ್ಯೊದ ಮಾಶಾನ್ ಡ್ ಒಂಜಿ ಸಮಾಧಿಡ್ದ್ ಉಂಡು, ಉಂದೆನ್ ಝಾಂಗುವೊ ಕಾಲೊಡು (ಕ್ರಿ.ಪೂ. ೫ನೆ-೩ನೆ ಶತಮಾನೊಲು) ಗುರುತಿಸವೆರ್. ಹಾನ್ ರಾಜವಂಶೊಡು ರೇಷ್ಮೆ ಮಾರ್ಗ ಸುರು ಆಯಿ ಬೊಕ್ಕ, ರೇಷ್ಮೆ ಉತ್ಪಾದನೆ ಬೊಕ್ಕ ವ್ಯಾಪಾರ ಬುಲೆಂಡ್. ೧೪ನೆ ಶತಮಾನೊಡು, ಚೀನಾದ ರೇಷ್ಮೆ ಕಸೂತಿ ಉತ್ಪಾದನೆ ಅಯಿತ ಗರಿಷ್ಠ ಮಟ್ಟೊಗು ಏರ್ಂಡ್. ಸುಝೌಡ್ ಸಾಂಗ್ ಜಿನ್ (宋锦 ಸಾಂಗ್ ಬ್ರೋಕೇಡ್), ನಂಜಿಂಗ್ ಡ್ ಯುನ್ ಜಿನ್ (云锦 ಕ್ಲೌಡ್ ಬ್ರೋಕೇಡ್) ಬೊಕ್ಕ ಸಿಚುವಾನ್ ಡ್ ಶು ಜಿನ್ (蜀锦 ಶು ಬ್ರೋಕೇಡ್) ಇಂಚಿನ ಕೆಲವು ಪ್ರಮುಖ ರೇಷ್ಮೆ ಬ್ರೊಕೇಡ್ ಶೈಲಿಲೆನ್ ಅಭಿವೃದ್ಧಿ ಮಲ್ತೆರ್.
ಇನಿ, ಹೆಚ್ಚಿನ ಕೈತಲ್ದ ಬೇಲೆನ್ ಯಂತ್ರೊಲೆಡ್ ಬದಲಾವಣೆ ಮಲ್ತೆರ್, ಆಂಡ ಕೆಲವು ಮಸ್ತ್ ಅತ್ಯಾಧುನಿಕ ಉತ್ಪಾದನೆಲು ಇತ್ತೆಲಾ ಕೈಟ್ ಮಲ್ಪುನವು. ದಕ್ಷಿಣ ಚೀನಾಡ್ ಕೈಟ್ ಆಧುನಿಕ ಚೀನೀ ರೇಷ್ಮೆದ ಕಸೂತಿ ಇತ್ತೆಲಾ ಸಾಮಾನ್ಯವಾದುಂಡು.
## ಪ್ರಮುಖ ಶೈಲಿಲು

ಸು ಕ್ಸಿಯು (苏绣) – ಸುಝೌ ಕಸೂತಿನ್ ಸುಝೌ, ಜಿಯಾಂಗ್ಸು ಪ್ರಾಂತ್ಯೊದ ಸುತ್ತಮುತ್ತದ ಪ್ರದೇಶೊಲೆಡ್ ಮಲ್ಪುವೆರ್, ಉಂದೆತ ಇತಿಹಾಸ 2,000 ವರ್ಸೊದ ಪಿರವುದವು. ಉಂದು ಅಯಿತ ಪೊರ್ಲುದ ನಮೂನೆಲು, ಸೊಬಗುದ ಬಣ್ಣೊಲು,ಬಗೆ, ಬಗೆತ ಹೊಲಿಗೆಲು, ಬೊಕ್ಕ ಪರಿಪೂರ್ಣ ಕರಕುಶಲತೆಗ್ ಪುದರ್ ಪೋತುಂಡು. ಅಯಿತ ಹೊಲಿಗೆ ನಿಖರವಾದ್ ಕೌಶಲ್ಯೊಡು ಉಂಡು, ಬಣ್ಣೊಲು ಸೂಕ್ಷ್ಮವಾದ್ ಬೊಕ್ಕ ಪರಿಷ್ಕೃತವಾದುಂಡು. ಸುಝೌ ಕಲಾವಿದೆರ್ 40 ಡ್ದ್ ಜಾಸ್ತಿ ಸೂಜಿ ಬೇಲೆಲೆನ್ ಬೊಕ್ಕ 1,000 ಬೇತೆ ಬೇತೆ ಬಗೆತ ನೂಲುಲೆನ್ ಕಸೂತಿ ಮಲ್ಪೆರೆ ಉಪಯೋಗ ಮಲ್ಪುವೆರ್, ಸಾಮಾನ್ಯವಾದ್ ಒಂಜಿ ತುಂಡು ಕುಂಟುದ ಮಿತ್ತ್ ಪುಷ್ಪೊಲು, ಪಕ್ಕಿಲು, ಪ್ರಾಣಿಲು ಬೊಕ್ಕ ತೋಟೊಲು ಇಂಚಿನ ಪ್ರಕೃತಿ ಬೊಕ್ಕ ಪರಿಸರದ ವಿಷಯೊಲೆನ್ ಬಳಕೆ ಮಲ್ಪುವೆರ್. 
ಒಂಜಿ ಅಪರೂಪದ ಉಪಗುಂಪು ಪಂಡ ಸು ಡಬಲ್-ಸೈಡೆಡ್ ಎಂಬ್ರಾಯಿಡರಿ ಉಂದೆಕ್ ಅಂತಿಮ ಕೌಶಲ್ಯ ಬೊಕ್ಕ ಕಲಾತ್ಮಕತೆ ಬೋಡಾಪುಂಡು. ತುಂಡುದ ಎದುರು ಬೊಕ್ಕ ಪಿರವುದ ಭಾಗೊಡು ಬೇತೆ ಬೇತೆ ವಿನ್ಯಾಸೊಲು ಉಪ್ಪೊಲಿ, ಆಂಡ ಕೊಡಿಟ್ಟ್ ಗಂಟುಡ್ ಇಜ್ಜಿ ಆಂಡ ನೇಯ್ದ್ ಉಪ್ಪುಂಡು ಅಂಚಾದ್ ಪಿರವುದ ಭಾಗೊನು ಗುರುತಿಸರೆ ಸಾಧ್ಯ ಇಜ್ಜಿ. 
ಕ್ಸಿಯಾಂಗ್ ಕ್ಸಿಯು (湘绣) – ಹುನಾನ್ ಕಸೂತಿ ಹುನಾನ್ ಪ್ರಾಂತ್ಯೊದ ಚಾಂಗ್ಶಾ ಸುತ್ತಮುತ್ತದ ಪ್ರದೇಶೊಲೆಡ್ದ್ ಬರ್ಪುಂಡು. ಉಂದು ಅಯಿತ ಸ್ಟಾರ್ಕ್ಲಿ ಎಲೆಗಂಟ್ ಕಪ್ಪು, ಬೊಳ್ದು ಬೊಕ್ಕ ಬೂದು ಬಣ್ಣೊಗು ವಿಶಿಷ್ಟವಾಯಿನವು. ಮೂಜಿ ಆಯಾಮದ ಪರಿಣಾಮೊನು ಕೊರ್ಪಿನಂಚಿನ ನಮೂನೆದ ರಚನೆನ್ ಎಚ್ಚರಿಕೆ ಮಲ್ಪುನ ಬೊಲ್ಪು ಬೊಕ್ಕ ನೆರಳುದ ವ್ಯತ್ಯಾಸೊಲೆನ್ ಉಂದೆತ ಒತ್ತು ಕೊರ್ಪುಂಡು. ಕ್ಸಿಯಾಂಗ್ ಕಸೂತಿ ಸಂಯೋಜನೆ ಶೂನ್ಯ ಬೊಕ್ಕ ಘನ ಚಿತ್ರೊಲೆನ್ ಒಟ್ಟು ಸೇರಾವುಂಡು, ಚೀನೀ ಶಾಯಿ ಚಿತ್ರಕಲೆಲೆನಲೆಕನೆ ಖಾಲಿ ಜಾಗೊನು ಬಳಕೆ ಮಲ್ಪುಂಡು. 

ಯುಯೆ ಕ್ಸಿಯು/ಗುವಾಂಗ್ ಕ್ಸಿಯು (粤绣/广绣) – ಗುವಾಂಗ್ಡಾಂಗ್ ಕಸೂತಿನ್ ಗುವಾಂಗ್ಡಾಂಗ್ ಪ್ರಾಂತ್ಯೊದ ಚಾವೊಝೌಡ್ ಮಲ್ಪುವೆರ್. ಉಂದು ಜಟಿಲ ಆಂಡ ಸಮ್ಮಿತೀಯ ನಮೂನೆಲು, ಜೀವಂತ ಬಣ್ಣೊಲು, ಬೇತೆ ಬೇತೆ ಹೊಲಿಗೆಲು ಬೊಕ್ಕ ಒಂಜಿ ವ್ಯಾಖ್ಯಾನಿಸಾಯಿನ ನೇಯ್ಗೆಡ್ದ್ ಮಲ್ಪುನವು. ಉಂದೆತ ಪ್ರಾಥಮಿಕ ಬಣ್ಣೊಲು, ಬೊಲ್ಪು ಬೊಕ್ಕ ನೆರಳುದ ಬಳಕೆ ಪಾಶ್ಚಾತ್ಯ ಚಿತ್ರಕಲೆಲೆನ್ ನೆನಪು ಮಲ್ಪುಂಡು. 
ಶು ಕ್ಸಿಯು (蜀绣) – ಸಿಚುವಾನ್ ಕಸೂತಿ ಸಿಚುವಾನ್ ಪ್ರಾಂತ್ಯೊದ ಚೆಂಗ್ಡು ಸುತ್ತಮುತ್ತದ ಪ್ರದೇಶೊಲೆಡ್ದ್ ಬರ್ಪುಂಡು. ಚೀನಾದ ಕಸೂತಿ ಇತಿಹಾಸೊಡು ತೆರಿನ ಪಿರಾಕ್ ದ ಕಸೂತಿ ಶೈಲಿಲೆಡ್ ಉಂದು ಒಂಜಿ. ಉಂದೆತ ಕಚ್ಚಾ ವಸ್ತುಲು ಸ್ಯಾಟಿನ್ ಬೊಕ್ಕ ಬಣ್ಣದ ರೇಷ್ಮೆ, ಉಂದೆತ ಕರಕುಶಲತೆ ಕಷ್ಟೊಡು ಬೊಕ್ಕ ಪರಿಷ್ಕೃತವಾದುಂಡು. ಒಂಜೇ ರೀತಿದ ಹೊಲಿಗೆ, ಸೂಕ್ಷ್ಮ ಬಣ್ಣ, ಬೊಕ್ಕ ಸ್ಥಳೀಯ ರುಚಿಗ್ ಒತ್ತು ಕೊರ್ಪೆರ್. ಸಿಚುವಾನ್ ಎಂಬ್ರಾಯಿಡರಿನ್ ಕ್ವಿಲ್ಟ್ ಕವರ್ ಲೆನ್, ಪಿಲ್ಲೊ ಕೇಸ್ ಲೆನ್, ಗಾರ್ಮೆಂಟ್ ಲೆನ್, ಶೂಲೆನ್ ಬೊಕ್ಕ ಪೇಂಟೆಡ್ ಸ್ಕ್ರೀನ್ ಲೆನ್ ಅಲಂಕರಿಸೆರೆ ಉಪಯೋಗ ಮಲ್ಪುವೆರ್.
## ಬೇತೆ ಶೈಲಿಲು
ಗು ಕ್ಸಿಯು (顾绣) – ಗು ಕಸೂತಿ ಪಂಡ ಶಾಂಘೈಡ್ ಮಿಂಗ್ ರಾಜವಂಶದ ಕಾಲೊಡು ಗು ಮಿಂಗ್ಶಿನ ಕುಟುಂಬೊಡ್ದ್ ಬತ್ತಿನ ಸ್ಥಳೀಯ ಶೈಲಿಡ್ದ್ ಒಂಜಿ ಕುಟುಂಬದ ಶೈಲಿ. ಗು ಕಸೂತಿಗ್ ಗು ಕುಟುಂಬ ವಾಸ ಮಲ್ತಿನ ಜಾಗೆದ ಪುದರ್ ಡ್ ಲು ಕ್ಸಿಯಾಂಗ್ ಯುವಾನ್ ಕಸೂತಿ ಪಂಡ್ ದ್ ಲಾ ಪುದರ್ ದೀತೆರ್. ಗು ಕಸೂತಿ ಬೇತೆ ಶೈಲಿಲೆಡ್ದ್ ಬೇತೆ ಬೇತೆ ಉಂಡು ದಾಯೆ ಪಂಡ ಉಂದು ಚಿತ್ರಕಲೆ ಬೊಕ್ಕ ಸುಲೇಖನೊಡು ವಿಶೇಷವಾದುಂಡು. ಗು ಕಸೂತಿದ ಆವಿಷ್ಕಾರಕೆರ್ ಗು ಮಿಂಗ್ಶಿನ ಸುರುತ ಮಗೆ ಗು ಹುಯಿಹೈನ ಉಪಪತ್ನಿ ಆದಿತ್ತೆರ್. ನನೊಂಜಿ ಸರ್ತಿ, ಗು ಮಿಂಗ್ಶಿನ ರಡ್ಡನೆ ಮೊಮ್ಮಗನ ಪತ್ನಿ ಹಾನ್ ಕ್ಸಿಮೆಂಗ್ ಈ ಕೌಶಲ್ಯೊನು ಅಭಿವೃದ್ಧಿ ಮಲ್ತೆರ್ ಬೊಕ್ಕ "ನೀಡಲ್ ಸೈಂಟ್" (针圣) ಪಂಡ್ದ್ ಪುದರ್ ಪಡೆಯೆರ್. ಅಲೆನ ಕೆಲವು ಕಲಾಕೃತಿಲೆನ್ ನಿಷೇಧಿತ ನಗರೊಡು ದೀದ್ ದೀತೆರ್. ಇನಿ ಗು ಕಸೂತಿ ಶಾಂಘೈಡ್ ಒಂಜಿ ವಿಶೇಷ ಸ್ಥಳೀಯ ಉತ್ಪನ್ನ ಆತ್ಂಡ್.
## ಜನಾಂಗೀಯ ಶೈಲಿಲು
ಬೈ, ಮಿಯಾವೊ, ಝುವಾಂಗ್ ಬೊಕ್ಕ ಟಿಬೆಟಿಯನ್ ಜನಕುಲು ಇಂಚಿನ ಬೇತೆ ಚೀನೀ ಜನಾಂಗದಕುಲುಲಾ ಅಕ್ಲೆನ ಸ್ವಂತ ಶೈಲಿದ ಕಸೂತಿನ್ ಮಲ್ಪುವೆರ್, ಉಂದು ಸಾಮಾನ್ಯವಾದ್ ಒಂಜಿ ಪೌರಾಣಿಕ ಅತ್ತಂಡ ಧಾರ್ಮಿಕ ವಿಷಯೊನು ತೋಜಾವುಂಡು.
## ಕಸೂತಿದ ಸಾಮಾನ್ಯ ರೂಪೊಲು
ಪೆಕಿನ್ ಗಂಟು - ಚೀನಾಡ್ ಪುಟ್ಟುನ ಒಂಜಿ ಗಂಟುದ ಹೊಲಿಗೆ 
ಸ್ಯಾಟಿನ್ ಸ್ಟಿಚ್ – ಚೀನೀ ಕಸೂತಿಡ್ ಬಳಕೆ ಆಪಿನ ಒಂಜಿ ಸಾಮಾನ್ಯ ರೂಪೊದ ಸ್ಟಿಚ್

ವರ್ಗೊ:ಸ್ಪ್ರಿಂಗ್ ಮಂತ್ ಎಡಿಟ್-ಅಥಾನ್